Ontploffing lei tot gifwolk oor Pta-buurtArgieffoto: drive-awayspecialist.com Talle mense moes Donderdag hul werkplekke in die ooste van Pretoria ontruim nadat ŉ ontploffing ŉ giftige gaswolk veroorsaak het. Kapt. Koba Brits, polisiewoordvoerder, het aan Maroela Media gesê ŉ chemiese ontploffing het omstreeks 10:20 by die AgChem-chemiese aanleg in Mundtstraat in die nywerheidsgebied van Waltloo plaasgevind. “Na wat verneem word was hulle besig om salpetersuur te meng toe ŉ ontploffing plaasgevind het, waarna groot geel rookwolk in die fabriek vrygestel is,” het sy gesê. Die Tshwane-nooddienste was byderhand om te verseker dat almal uit die aanleg en omliggende fabrieke verwyder is aangesien die rook “uiters giftig” is. Dit is nog nie bekend of daar enige beserings of lewensverlies is nie aangesien die gebied afgesper is en dit nog nie veilig verklaar is nie.